《冉冉孤生竹》
南北朝·何偃

流萍依清源，孤鸟宿深沚。荫干相经萦，风波能终始。

草生有日月，婚年行及纪。思欲侍衣裳，关山分万里。

徒作春夏期，空望良人轨。芳色宿昔事，谁见过时美。

凉鸟临秋竟，欢愿亦云已。岂意倚君恩，坐守零落耳。

作者简介：（413—458）南朝宋庐江灊人，字仲弘。何尚之子。州辟议曹从事，举秀才。文帝元嘉中，位太子中庶子。后迁南东海太守。太子劭杀文帝自立，以偃为侍中，掌诏诰。孝武帝时，转吏部尚书。好谈玄，注《庄子·逍遥篇》。谥靖。